Màlà yattai tùulon kon kappon yamùk Jerusalem pon kon uya,
“Pùsàlà pen ken naꞌ mùkkàlà tok wettok iwànàiꞌche?”
teppù.
“Mùkkàlà,
mùkkàlà tamùꞌnawolon kon yemlotopo iichelupa molopai yàꞌlàlà te tok uya ipàk pùla.
Itepulu yamùk uya ken naꞌ ailon tekassak màlà pùsàlà wechi Christ pe pàk?
Tùse ittuꞌnokon man iꞌnai motapaino pe là pùsàlà kàyik wechi.
Tùse Christ uyàssak yau ànùꞌlà uya iꞌnai motapai là iyàssak ittu pen,”
teppù.
Màlàyau enupan lùppù tùuya Kaatù yùwùk tau yau Jesus wentaimeppù,
“Ewaik,
kiyittuyatàik,
molopai iꞌnai motapaino pe wechi mùttuyatàik.
Uyiwalà pùla talà wechi sàlà,
tùse mùkkàlà uyeunoꞌnàippù mùkkàlà ailon.
Mùkkàlà ittu auyaꞌnokon pùla man.
Tùse mùkkàlà tùttuyaik masapùla ipyapai uyàssak pàk.
Molopai uyeunossak ya pàk,”
tukaik.
Màlàpàk kulu anaꞌchipai tok wechippù,
tùse ànùꞌlà uya temyatù tùlùppù ipàk pen,
masapùla iweyu uyàssak pùla lùppù iwechi pàk.
Walà tùse tukkan kon uya ailon teppù ipàk.
“Tùuyàssak yau ken naꞌ Christ uya pùsàlà kàyik uya ikupùppù yentai lùiwa tensan yekkwa ton pen yentok ipàkàlà kupù?”
teppù tok uya.
Màlàyau Pharisee yamùk uya kappon yamùk usàulàma ipàk yetappù.
Màlà yattai Eke ton paatele yamùk yepulu ton molopai Pharisee yamùk uya aꞌchinnan yeunokoppù yaꞌchiik.
Jesus uya tok pàk,
“Masa mala là apyauꞌnokon wechi sàlà molopai wennappo màlà uyeunoꞌnàippù piyak.
Uyiwa auyaꞌnokon màlà tùse uyepolo auyaꞌnokon pen.
Molopai utàyaiꞌnùk yak àutà kon pen màlà,”
teppù Jesus uya.
Jew yamùk usekamappopàtùppù tiyiwalàꞌnokon,
“Iꞌnai motak ken uchi pùsàlà kàyik utà pe iwechi màlà,
tepolo pùla iwettoppe,
kùtonpa kon kaꞌ Jew yamùk Greek yamùk kùlottak iwettaꞌnùssak kon kùlottak lù,
Greek yamùk yenupaik?
Yàꞌlà te ya ken uchi màlà,
‘Uyiwa auyaꞌnokon màlà tùse uyepolo auyaꞌnokon pen.
Molopai utàyaiꞌnùk yak àutà kon pen,’
nùkayaiꞌnùk?”
teppù Jew yamùk uya.
Tewinan nùppù molopai eke kulu Utaꞌlettàn weyu yattai Jesus weꞌwuluukappù,
molopai iwentaimeppù eke pe,
“Ànùꞌlà tùweꞌnaklipasen wechi yau,
tàwà nùyàpùi upyak uwuku inchiik!
Kaatù Maimu uya yekamasak yawàlà,
Mùkkàlà ailon tawon upàk yewan yapai màlà wemaꞌnà tunakkwa wuꞌma,”
tukaik.
Wate tùuya yau iichelupappù màlà Akkwalù pàk,
tùpàk ailon tawonnan nepolo woton pàk.
Màlà tepose Akkwalù tùsak pùla lùppù iwechippù masapùla Jesus wuluukappù pùla iwechi pàk tùnamatok patassek yak.
Iichelupa yetasak tùuyaꞌnokon yau,
tùulon kon kappon yamùk uya “Ailon pe làichi Kaatù Maimu yenpoikanài pe iwechi pe man,”
teppù.
Tùulon kon uya,
“Christ nen mùkkàlà,”
teppù.
Tùse tùulon kon uya,
“Yàꞌlà kasa ken uchi Christ uyàpù Galilee yapai,”
teppù.
“Kaatù Maimu uya naꞌ yekamasak pùla nai,
David payan winà Christ uyàttok woton,
David wemattok yau pata Bethlehem yapai tukaik?”
teppù tok uya.
Màlàyau echi yewan kaichalà pùla Jesus pàk tùusenumenkatok kon yau tok wechippù.
Tùulon kon wechippù anaꞌchipai tùse ànùꞌlà uya temyatù tùlùppù ipàk pen.
Aꞌchinnan wennappoppù paatele yamùk yepulu ton molopai Pharisee yamùk piyak.
Màlàyau,
“Yàꞌlà pe ken uchi iwechi pàk Jesus nepù auyaꞌnokon pùn?”
tukaik tok yekamappoppù tok uya.
Aꞌchinnan uya tok maimu yeikuppù,
“Ànùꞌlà uselupasak pùsàlà kàyik kasa pùla man,”
tukaik.
“Amyamlo nàlà ken naꞌ yennakai?”
tukaik Pharisee yamùk uya tok yekamappoppù.
“Ànùꞌlà ken naꞌ ina yepulu wapùla tewinan nà Pharisee yamùk kùlottawon uya ailon tesak ipàk nai?
Kane!
Tùse pùsamlo ilinà kappon yamùk Law ittunnan pen wechi màlà Kaatù uya paꞌnùꞌnàtok yoꞌno,”
teppù Pharisee yamùk uya.
Nicodemus wechippù molo tok tonpa pe.
Wapiya Jesus piyak iitàsak lùppù.
Mùkkàlà uya yekamappoppù.
“Kùmàlàꞌnokon Law yau ànùꞌlà talumattàtok pùla man yàꞌlà pe là iwechippù yeta tùpo pùla molopai ittu tùpo pùla,”
tawon,
teppù.
Tok uya imaimu yeikuppù,
“Àmàlà nàlà naꞌ mùkkàlà Galilee poino?
Kaatù Maimu yau mùwaik kulu molopai yene auya màlà Galilee yapai tùuyàpù woton Kaatù Maimu yenpoikanài tesak ya pùla iwechi,”
tukaik. [
Tamùꞌnawolon kon wemeikuppù tùwùk kon tak.